Parool ná ‘apartheidsmoord’ op wit beampteKenny Motsamai Motsamai, ook bekend as Shadrack Doshani, is verlede jaar vir ses maande op dagparool geplaas en die korrektiewe toesig- en paroolraad het na afloop hiervan besluit om hom op parool vry te laat. Hy is Woensdagoggend stilweg uit die Boksburg-gevangenis op parool vrygelaat. Motsamai is in 1989 skuldig bevind aan die moord op ŉ wit verkeersbeampte in Rustenburg nadat hy uit die tronk ontsnap het. Motsamai en die PAC het nog altyd volgehou dat hy ŉ politieke gevangene is aangesien die moord gedurende die stryd teen apartheid gepleeg is. Die beampte is doodgeskiet gedurende ŉ rooftog wat glo deur Apla beplan is. Volgens die departement van korrektiewe dienste beteken Motsamai se vrylating op parool nie die einde van sy vonnis nie. Motsamai is tot twee keer lewenslank en ŉ bykomende 19 jaar tronkstraf gevonnis nadat hy aan gewapende roof, moord en die onwettige besit van ŉ vuurwapen en ammunisie skuldig bevind is. Die departement het gesê Motsamai sal gemonitor word en sy vrylating is aan sekere voorwaardes onderhewig.